S-442/2009

Mál þetta, sem dómtekið var í dag, var upphaflega höfðað fyrir dóminum á hendur ákærða M-kk-þgf T-kk-þgf Ó-kk-þgf, kt. […], Kristnibraut 77, Reykjavík með ákæru útgefinni af lögreglustjóranum á höfuðborgarsvæðinu 28. mars 2009, fyrir eftirtalin brot framin á árinu 2008:

Umferðarlagabrot, með því að hafa aðfaranótt föstudagsins 21. nóvember 2008 ekið bifreiðinni NF-627, undir áhrifum áfengis (vínandamagn í blóði 1,74‰) suður Hafnarfjarðarveg norður Vífilstaðaveg að Lyngási 10a, þar sem lögregla stöðvaði aksturinn.

Telst þetta varða við 1., sbr. 2. mgr. 45. gr., sbr. 1.m gr. 100. gr. umferðarlaga nr. 50/1987, sbr. 1. gr. laga nr. 48/1997.

Fíkniefnalagabrot, með því að hafa aðfaranótt sunnudagsins 6. júlí á Gaddastaðaflötum í Rangárþingi Eystra haft í vörslum sínum 1,19 g af amfetamíni sem lögregla fann eftir leit í buxnavasa ákærða.

Telst þetta varða við 2. gr., sbr. 5. gr. laga um ávana- og fíkniefni nr. 65/1974, sbr. lög nr. 13/1985 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, greiðslu sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006 og jafnframt að gerð verði upptæk 1,19 g af amfetamíni sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Þá var í dag þingfest sakamálið nr. S-584/2009 og sameinað máli þessu en þar er ákærða gefið að sök með ákæru útgefinni af lögreglustjóranum á höfuðborgarsvæðinu 19. maí 2009, umferðarlagabrot með því að hafa að kvöldi laugardagsins 7. mars 2009 ekið bifreiðinni VZ-390, undir áhrifum áfengis og ávana- og fíkniefna óhæfur til að stjórna henni örugglega (vínandamagn í lofti 0,31 mg/l og amfetamín í blóði 130 ng/ml) vestur Suðurlandsveg í Hveradalabrekku á 122 km á klst. þar sem leyfður hámarkshraði er 90 km á klst. og án gildra ökuréttinda, þar sem lögregla stöðvaði aksturinn.

Telst þetta varða við 2. mgr. 37. gr., 1., sbr. 2. mgr. 45. gr., 1., sbr. 2. mgr. 45. gr. a og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997.

Þess er krafist að ákærði verði dæmdur til refsingar, greiðslu sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í september 1975. Hefur hann þrisvar verið dæmdur fyrir brot gegn umferðarlögum. Þá hefur hann einu sinni gengist undir sátt til greiðslu sektar fyrir brot gegn umferðarlögum. Samkvæmt sakavottorði var ákærði dæmdur til greiðslu sektar fyrir hraðakstur á árinu 2000 og var þá jafnframt sviptur ökurétti í 4 mánuði. Hann var dæmdur fyrir ölvunarakstur árið 2003 til greiðslu sektar og sviptur ökurétti í 12 mánuði. Þá var hann dæmdur til greiðslu sektar fyrir hrað- og ölvunarakstur árið 2005 og jafnframt sviptur ökurétti í 2 ár. Árið 2006 gekkst ákærði undir sátt til greiðslu sektar fyrir umferðarlagabrot. Ári síðar hlaut ákærði dóm fyrir brot gegn ávana- og fíkniefnalöggjöfinni og var dæmdur til greiðslu sektar. Þá var ákærði í janúar í fyrra dæmdur fyrir ávana- og fíkniefnalagabrot og gert að greiða sekt. Með broti í máli þessu hefur ákærði í þriðja sinn gerst sekur um ölvunarakstur. Í ljósi þess sæti hann fangelsi í 45 daga.

Ákærði er sviptur ökurétti ævilangt.

Ákærði greiði 231.201 krónu í sakarkostnað og málsvarnarþóknun skipaðs verjanda síns, H-kk-ef I-kk-ef hrl., 80.925 krónur.

D ó m s o r ð :

Ákærði, M-kk-nf T-kk-nf Ó-kk-nf, sæti fangelsi í 45 daga.

Ákærði er sviptur ökurétti ævilangt.

Upptæk eru gerð til ríkissjóðs 1,19 g af amfetamíni sem lögregla lagði hald á við rannsókn málsins.

Ákærði greiði 231.201 krónu í sakarkostnað og málsvarnarþóknun skipaðs verjanda síns, H-kk-ef I-kk-ef hæstaréttarlögmanns, 80.925 krónur.

S-kk-nf S-kk-nf.